Bedieningsknegte lewer waardevolle diens — Wagtoring AANLYN BIBLIOTEEK
od hfst. 6 bl. 50-54
SKRIFTUURLIKE VEREISTES VIR BEDIENINGSKNEGTE
HOE HULLE DIEN
DIE apostel Paulus het aan die gemeente in Filippi geskryf: "Paulus en Timoteus, slawe van Christus Jesus, aan al die heiliges in eenheid met Christus Jesus wat in Filippi is, saam met die opsieners en bedieningsknegte" (Fil. 1:1). Let op dat hy ook melding maak van die bedieningsknegte. Hierdie manne het die ouer manne in die destydse gemeente ongetwyfeld grootliks bygestaan. Dit is ook vandag die geval. Bedieningsknegte lewer dienste wat die opsieners help en wat tot die goeie orde in die gemeente bydra.
2 Weet jy wie die bedieningsknegte in julle gemeente is? Is jy bewus van die werk wat hulle tot voordeel van jou en van die hele gemeente doen? Jehovah waardeer beslis die werk van hierdie manne. Paulus het geskryf: "Die manne wat goed dien, verwerf vir hulleself 'n goeie reputasie en groot vrymoedigheid van spraak in die geloof in verband met Christus Jesus."—1 Tim. 3:13.
3 Daar word van bedieningsknegte verwag om 'n voorbeeldige Christelike lewe te lei, verantwoordelike manne te wees en behoorlik na toewysings om te sien. Dit kan duidelik gesien word uit wat Paulus in sy brief aan Timoteus oor die vereistes vir bedieningsknegte gesê het: "Net so moet bedieningsknegte ernstig wees, nie uit twee monde praat nie, hulle nie aan baie wyn oorgee nie, nie gierig wees na oneerlike gewin nie en moet die heilige geheim van die geloof met 'n skoon gewete bewaar. Laat hulle ook eers op die proef gestel word wat hulle geskiktheid betref; laat hulle daarna as bedienaars dien, aangesien hulle vry van beskuldiging is. Bedieningsknegte moet mans van een vrou wees, wat aan kinders en hulle eie huisgesinne goeie leiding gee" (1 Tim. 3:8-10, 12). As die hoë standaard gehandhaaf word wat vir bedieningsknegte vasgestel is, word die gemeente beskerm teen moontlike beskuldigings oor die soort manne aan wie spesiale verantwoordelikhede toevertrou word.
4 Of bedieningsknegte nou oud of jonk is, hulle is elke maand bedrywig in die bediening. Hulle volg Jesus se voorbeeld na deur ywerig in die bediening te wees. Deur hierdie soort ywer aan die dag te lê, weerspieël hulle Jehovah se belangstelling in die redding van die mensdom.—Jes. 9:7.
5 Manne wat as bedieningsknegte dien, is ook voorbeeldig wat hulle kleredrag, persoonsversorging, spraak, gesindheid en gedrag betref. Hulle is gesond van verstand, en daarom wen hulle die respek van ander. Verder neem hulle hulle verhouding met Jehovah en hulle diensvoorregte in die gemeente ernstig op.—Tit. 2:2, 6-8.
6 Hierdie manne is "op die proef gestel . . . wat hulle geskiktheid betref". Selfs voordat hulle aangestel is, het hulle getoon dat hulle werklik toegewyde manne is. Hulle het getoon dat hulle Koninkryksbelange eerste stel in hulle lewe en dat hulle beskikbare diensvoorregte nastreef. Hulle voorbeeld kan beslis deur ander in die gemeente nagevolg word.—1 Tim. 3:10.
7 Bedieningsknegte lewer 'n verskeidenheid praktiese dienste ten behoewe van hulle broers en susters. Dit maak dit vir die opsieners moontlik om meer tyd aan onderrigting en herderswerk te bestee. Wanneer die liggaam van ouer manne bedieningsknegte toewysings gee, neem hulle elkeen se vermoëns en die behoeftes van die gemeente in ag.
Bedieningsknegte lewer 'n verskeidenheid praktiese dienste, wat dit vir die opsieners moontlik maak om meer tyd aan onderrigting en herderswerk te bestee
8 Kyk na 'n paar van hierdie dienste: Een bedieningskneg kan aangewys word om na die lektuur om te sien sodat ons dit vir persoonlike gebruik en vir die veldbediening kan verkry. 'n Ander kan na die tydskrifte omsien. Ander word aangewys om die gemeente se rekeninge of gebiedsverslae by te hou. Party word aangewys om na die mikrofone en die klanktoerusting om te sien, saalwagters te wees en die ouer manne op ander maniere te help. Dit verg baie werk om die Koninkryksaal in stand te hou en skoon te hou, en daarom word bedieningsknegte dikwels gevra om met hierdie verantwoordelikhede te help.
9 In party gemeentes kan elkeen van hierdie pligte moontlik aan 'n ander bedieningskneg toegewys word. In ander gemeentes moet 'n bedieningskneg dalk na verskeie toewysings omsien. In sommige gevalle word 'n sekere taak aan meer as een bedieningskneg toegewys. As daar nie genoeg bedieningsknegte is om party van hierdie verantwoordelikhede na te kom nie, kan die liggaam van ouer manne reël dat ander voorbeeldige gedoopte broers hierdie noodsaaklike take verrig. Sodoende sal hulle ondervinding opdoen wat later nuttig sal wees wanneer hulle kwalifiseer om as bedieningsknegte aangestel te word. As daar geen broers beskikbaar is nie, kan 'n voorbeeldige suster gevra word om met party van hierdie dinge te help, hoewel sy natuurlik nie as 'n bedieningskneg aangestel sal word nie. 'n Voorbeeldige persoon is iemand wie se gedrag en aanbidding as navolgenswaardig beskou word. So iemand stel 'n goeie voorbeeld wat sy vergaderingbywoning, deelname aan die bediening, gesinslewe, keuses van vermaak, kleredrag, persoonsversorging, ensovoorts betref.
10 In gemeentes met baie min ouer manne kan bekwame bedieningsknegte gevra word om die doopvrae wat oor leerstellige sake handel, met persone te bespreek. Dit word gevind in die Aanhangsel "Deel 1—Basiese Bybelleerstellings" en "Deel 3—Jehovah se reëling". Aangesien "Deel 2—Jehovah se regverdige vereistes" sensitiewe persoonlike sake dek, moet 'n ouer man hierdie deel bespreek.
11 As daar goeie rede is, sal die liggaam van ouer manne dalk vind dat dit nuttig is om sekere toewysings van party bedieningsknegte van tyd tot tyd te verander. Dit is egter baie voordelig om broers 'n ruk lank in dieselfde toewysing te hou sodat hulle meer ervare en bekwaam kan word.
12 Na gelang van plaaslike omstandighede kan ander verantwoordelikhede moontlik toegewys word aan bedieningsknegte wie se "vooruitgang vir almal duidelik" is (1 Tim. 4:15). As daar nie genoeg ouer manne is nie, kan 'n bedieningskneg aangestel word om as 'n assistent vir 'n groepopsiener te dien, of, in party gevalle, as 'n groepkneg, onder die sorgsame toesig van die ouer manne. Bedieningsknegte kan sekere dele op die Lewe en Bediening-vergadering gegee word. Dit kan insluit dat hulle die Gemeentelike Bybelstudie behartig, indien nodig. Hulle kan ook gebruik word om openbare toesprake te hou. Ander voorregte kan aan bedieningsknegte gegee word wanneer daar 'n spesifieke behoefte bestaan en as hulle aan die vereistes vir die toewysing voldoen (1 Pet. 4:10). Terwyl bedieningsknegte die ouer manne bystaan, moet hulle gewillig van hulleself gee.
13 Hoewel hulle werk van dié van die ouer manne verskil, is dit net soveel 'n deel van heilige diens aan God en is dit belangrik vir die gladde werking van die gemeente. As bedieningsknegte hulle verpligtinge goed nakom en aan die vereistes voldoen om as herders en onderrigters te dien, kan hulle mettertyd aanbeveel word om as ouer manne in die gemeente te dien.
14 As jy 'n broer in jou tienerjare is of onlangs gedoop is, kan jy jou afvra: Streef ek daarna om as 'n bedieningskneg te kwalifiseer? (1 Tim. 3:1). Aangesien daar elke jaar soveel mense in die waarheid kom, is daar 'n behoefte aan bekwame geestelike manne om na gemeentelike verantwoordelikhede om te sien. Jy kan na voorregte streef deur 'n begeerte aan te kweek om ander te help. Een manier om dit te doen, is deur te peins oor Jesus se goeie voorbeeld (Matt. 20:28; Joh. 4:6, 7; 13:4, 5). Hierdie begeerte sal groei wanneer jy sien hoe gelukkig dit jou maak om aan ander te gee (Hand. 20:35). Bied dus aan om ander op praktiese maniere by te staan, om met die instandhouding van die Koninkryksaal te help of om vir 'n aanbieding op die Lewe en Bediening-vergadering in te staan. Om voorregte na te streef, behels ook om geestelike eienskappe aan te kweek deur middel van 'n goeie roetine van persoonlike studie (Ps. 1:1, 2; Gal. 5:22, 23). 'n Broer wat voorregte nastreef, moet ook toon dat hy betroubaar en getrou is wanneer hy toewysings in die gemeente gegee word.—1 Kor. 4:2.
15 Bedieningsknegte word deur die heilige gees aangestel, tot voordeel van die gemeente. Gemeentelede kan hulle waardering vir die bedieningsknegte se harde werk toon deur met hulle saam te werk terwyl hulle na hulle pligte omsien. Sodoende toon die gemeente waardering vir Jehovah se voorsiening om orde in sy huisgesin te handhaaf.—Gal. 6:10.